Source: http://www.csmoradea.ro/events/lnbm-etapa-16-3/
Timestamp: 2017-12-17 05:58:50+00:00

Document:
www.csmoradea.ro | LNBM, Etapa 16
LNBM, Etapa 16
CSM CSU Oradea a învins Steaua CSM EximBank București, scor 81-74, într-un meci contând pentru etapa a 16-a din sezonul regulat al Ligii Naționale de baschet masculin - ediția 2016/17. Jocul s-a desfășurat la Arena Antonio Alexe și a fost transmis în direct la DigiSport.
Jocul a demarat cu Mirkovic, Mandache, Zeno, Nicoară și Denison. Jocul a demarat modest pe parte ofensivă pentru roș-albaștri. Ei și-au creat oportunități, dar finalizarea a lăsat de dorit, astfel încât oaspeții au controlat situația pe tabela de marcaj în primele zece minute, chiar dacă apărarea CSM-ului a fost din nou foarte bună.
Nivelul defensiv al orădenilor a crescut în sfertul al 2-lea, moment din care Steaua nu a mai găsit așa ușor ținta. CSM-ul a rotit cu Will Franklin, revenit în angrenajul echipei, dar și cu Pașca și Țîbîrnă la interior. De asemenea, Pasalic a contribuit în ambele faze și repriza s-a încheiat în avantajul CSM-ului, chiar dacă Zeno a ratat ultima aruncare. Scorul la pauză era de 37-36.
Sfertul al 3-lea a demarat cu aceeași formulă de la primul angajament pentru orădeni. Abordarea tactică a fost alta, concentrată asupra împiedicării culoarelor de pătrundere ale lui Runkauskas. Acest lucru a fost posibil prin nivelul de agresivitate al lui Mandache. Acesta a fost principalul artizan al desprinderii CSM-ului, grația intervențiilor sale din defensivă, care au alimentat contraatacul echipei. Mai mulți jucători au apărut la finalizare de pe semicerc, gazdele desprinzându-se la peste 20 de puncte. Cu zece minute înainte de final tabela de marcaj indica scorul de 71-49.
Secvența decisivă a consemnat revirimentul oaspeților. Aceștia au reușit să se apropie la două posesii, însă nu au izbutit să pună la îndoială victoria CSM-ului. Franklin a stabilit rezultatul final de la linia de pedeapsă, acestea fiind primele sale puncte de la revenirea în uniforma roș-albastră.
Branko Mirkovic a avut o prestație de excepție, având 19 puncte, 4 pase decisive și a terminat cu 19 la +/-. Sean Denison a adăugat 14 puncte, Titus Nicoară a încheiat cu 12 puncte, 6 recuperări, iar Martin Zeno a bifat 10 puncte, 10 pase decisive și 4 recuperări. Replica a venit de la Marius Runkauskas, autor a 27 puncte (9/11 din acțiune), 3 pase decisive, iar Dave Dudzinski a bifat 17 puncte, 6 recuperări pentru Steaua.
Este cea de-a 3-a victorie consecutivă în campionat. Roș-albaștrii au 9-6 la general și urmează să se deplaseze la Craiova în etapa a 18-a. Până atunci, CSM CSU Oradea are un meci extrem de important în Basketball Champions League, cu Kataja Basket, miercuri (18.01).
CSM CSU Oradea primește vizita Stelei CSM EximBank București într-un meci contând pentru etapa a 16-a din sezonul regulat al Ligii Naționale de baschet masculin – ediția 2016/17. Partida opune două dintre protagonistele actuale ale sportului cu mingea la coș, confruntările directe dintre aceste formații oferind de multe ori suspans, echilibru și spectacol.
Întâlnirea de sâmbătă (14.01), opune echipa cu cea mai ridicată medie de puncte marcate (Steaua) și formația cu cea mai mică medie de puncte primite (Oradea). Așadar, cel puțin din punct de vedere statistic, vorbim despre un meci întrecea mai bună ofensivă și cea mai bună defensivă a campionatului.
Formațiile amintite se duelează la distanță de un an de la calificarea obținută de CSM CSU Oradea, în detrimentul Stelei CSM EximBank București, la turneul final al Cupei României. Atunci, Leii Roșii au obținut o dublă victorie în compania militarilor.
De atunci s-au disputat alte trei meciuri oficiale, două în ediția precedentă și una în actuala ediție de campionat. Toate au fost adjudecate de bucureșteni, însă de fiecare dată soarta întâlnirilor a fost decisă la ultimele faze de joc.
Formația din București mizează în principal pe abilitatea lui Cam Long de a crea pentru întreaga echipă. De asemenea, Steaua beneficiază de aruncările de la mare distanță ale lui Marius Runkauskas și Dave Dudzinski, iar sârbii Nikola Malesevic și Nikola Jevtovic pot avea contribuții în ambele faze ale jocului.
CSM CSU Oradea va miza pe defensivă, dar va avea mare nevoie de o prestație ofensivă superioară precedentelor jocuri disputate. Roș-albaștrii au avut mari probleme în a atinge borna 70 la capitolul puncte marcate de la accidentarea lui Sean Barnette. Americanul va lipsi și de la acest meci. Uros Lucic are șanse minime de a fi recuperat până la ora acestui meci. În schimb, este posibil ca Will Franklin să fie echipat de joc pentru întâlnirea cu militarii.
De notat că Steaua CSM EximBank București a fost ferită de probleme medicale. Străinii din echipa lui Claudiu Fometescu nu au ratat niciun meci în acest sezon, similar lui Cătălin Baciu, pivotul echipei militare.
Un alt aspect interesant este legat de numărul de meciuri disputate până la această oră. CSM-ul se află în fața celui de-al 32-lea meci din acest sezon. În schimb, Steaua CSM EximBank a disputat 19 partide oficiale până la această oră.
Meciul are loc sâmbătă (14.01), cu începere de la ora 17:00, la Arena Antonio Alexe. Prețul unui bilet este de 10 lei și poate fi achiziționat de AICI. Abonamentele sunt valabile pentru această confruntare. Jocul va fi transmis în direct la DigiSport 3.

References: CSM 
 CSM 
 CSM 

CSM 
 CSM 
 CSM 
 CSM 

CSM 
 CSM 
 CSM